### NN 8/2025 (17.1.2025.), Uredba o Uredu za zakonodavstvo

VLADA REPUBLIKE HRVATSKE

56

Na temelju članka 27. stavka 3. Zakona o Vladi Republike Hrvatske (»Narodne novine«, br. 150/11., 119/14., 93/16., 116/18., 80/22. i 78/24.), a u vezi s člankom 36. stavka 2. Zakona o instrumentima politike boljih propisa (»Narodne novine«, broj 155/23.), Vlada Republike Hrvatske je na sjednici održanoj 16. siječnja 2025. donijela

UREDBU

O UREDU ZA ZAKONODAVSTVO

I. OPĆE ODREDBE

Članak 1.

Ovom Uredbom propisuje se djelokrug Ureda za zakonodavstvo (u daljnjem tekstu: Ured) kao stručne službe Vlade Republike Hrvatske (u daljnjem tekstu: Vlada), unutarnje ustrojstvo Ureda, nazivi unutarnjih ustrojstvenih jedinica, način rada Ureda, okvirni broj potrebnih državnih službenika te druga pitanja od značenja za rad Ureda.

II. DJELOKRUG UREDA

Članak 2.

(1) Ured kao stručna služba Vlade obavlja sljedeće poslove:

– daje mišljenja o usklađenosti prijedloga zakona, drugih propisa i akata iz djelokruga Vlade s Ustavom Republike Hrvatske i pravnim poretkom Republike Hrvatske, uvažavajući pravni poredak Europske unije

– daje mišljenja na uredbe i druge propise, upravne akte, akte poslovanja i druge akte koje donosi Vlada, odnosno koje Vlada predlaže Hrvatskome saboru, a u vezi s njihovom usklađenosti sa zakonom i hrvatskim pravnim sustavom

– sudjeluje u pravilnom oblikovanju pravnih normi u zakonima, drugim propisima i aktima koje predlaže, odnosno donosi Vlada, primjenjujući na standardizirani način, pravno-metodološka načela i jedinstveno-nomotehnička pravila za izradu propisa i pravnih akata

– priprema i izrađuje prijedloge zakona odnosno prijedloge drugih propisa i akata po nalogu Vlade

– sudjeluje u radu stalnih radnih tijela Vlade i njihovim stručnim radnim skupinama u skladu s Poslovnikom Vlade

– priprema i predlaže donošenje zakona te drugih propisa i akata u području politike boljih propisa

– koordinira provedbu politike boljih propisa s tijelima državne uprave

– nadzire provedbu zakona kojim se uređuju instrumenti politike boljih propisa, drugih propisa i akata u području politike boljih propisa te daje stručna mišljenja o primjeni instrumenata politike boljih propisa

– obavlja poslove analize obrazaca zakonodavnih aktivnosti, obrazaca procjene učinaka te obrazaca vrednovanja propisa, radi osiguravanja ujednačene kvalitete akata tijela državne uprave

– koordinira postupak izrade i izrađuje Plan zakonodavnih aktivnosti Vlade te nadzire i prati provedbu Plana zakonodavnih aktivnosti Vlade

– vodi Popis zakona izvan Plana zakonodavnih aktivnosti Vlade i redovito ga objavljuje na mrežnim stranicama Ureda

– redovito izvještava Vladu o provedbi Plana zakonodavnih aktivnosti te izrađuje i upućuje Vladi na usvajanje godišnje Izvješće o provedbi Plana zakonodavnih aktivnosti

– u provedbi postupka savjetovanja s javnošću koordinira postupak objave akata radi savjetovanja s javnošću tijela državne uprave

– provodi stručni nadzor savjetovanja s javnošću u postupku pripreme i izrade nacrta prijedloga zakona, drugih propisa i akata do njihova usvajanja odnosno donošenja u skladu s Poslovnikom Vlade

– razvija i unaprjeđuje sadržaj središnjeg državnog internetskog portala za savjetovanje s javnošću (e-Savjetovanja) u suradnji s tijelom državne uprave nadležnim za razvoj digitalnog društva

– koordinira izradu i izrađuje Godišnje izvješće o provedbi savjetovanja s javnošću u postupcima donošenja zakona, drugih propisa i akata

– priprema objavu i brine o pravodobnoj objavi zakona, drugih propisa i akata u »Narodnim novinama«, službenom listu Republike Hrvatske te priprema ispravke tiskarskih pogrešaka

– obavlja odgovarajuće metodološko-pravne i sadržajne preinake i korekcije u prijedlogu zakona, drugog propisa i akta, sukladno zaduženju Vlade te u suradnji s tijelom državne uprave koje je stručni nositelj izrade predloženog propisa, odnosno akta

– daje stručna mišljenja tijelima državne uprave u vezi s primjenom zakona i drugih propisa, nakon prethodno iznesenog stajališta nadležnog tijela

– pruža, po potrebi, stručnu pomoć Uredu predsjednika Vlade u pitanjima iz njegovog djelokruga

– sudjeluje, po potrebi, u suradnji s Glavnim tajništvom Vlade, u pripremi akata koje donosi Vlada

– razmatra pravna i druga stručna pitanja od značaja za razvoj hrvatskoga pravnog sustava u suradnji sa znanstvenim, stručnim i drugim relevantnim institucijama u Republici Hrvatskoj i u državama članicama Europske unije te s drugim srodnim međunarodnim tijelima i institucijama

– sudjeluje u pripremi odgovora na tužbe u postupcima u kojima je tužena strana Vlada, na temelju prethodno pripremljenog nacrta odgovora nadležnog tijela državne uprave

– priprema i predlaže akte strateškog planiranja iz djelokruga Ureda

– sudjeluje u pripremi i provedbi projekata financiranih iz fondova Europske unije i projekata drugih međunarodnih organizacija, sukladno djelokrugu Ureda

– uspostavlja, provodi i razvija međunarodnu suradnju s tijelima Europske unije, drugim međunarodnim tijelima i srodnim institucijama i sudjeluje u njihovom radu, sukladno djelokrugu Ureda

– sudjeluje u međunarodnoj pomoći Europske unije i mehanizmima pomoći trećim zemljama sukladno djelokrugu Ureda

– priprema i provodi programe stručnog osposobljavanja i usavršavanja državnih službenika, službenika jedinica lokalne i područne (regionalne) samouprave i drugih korisnika o izradi propisa, procjeni učinaka i vrednovanju propisa, savjetovanju s javnošću i objavi zakona, drugih propisa i akata.

(2) Pored poslova iz stavka 1. ovoga članka u Uredu se obavljaju i sljedeći poslovi:

– pripreme, izrade, praćenja provedbe i izvješćivanja o provedbi Strateškog plana Vlade u dijelu koji se odnosi na poboljšanje kvalitete propisa i procesa donošenja akata Vlade

– izrade internih akata u području unutarnjih kontrola radi unaprjeđenja poslovnih ciljeva Ureda te praćenja, analiziranja i izvješćivanja o rizicima

– pripreme, planiranja i izrade akata vezano za financijsko-materijalno poslovanje Ureda i njihove dostave nadležnom tijelu za pripremu izvješća i izradu državnog proračuna Republike Hrvatske

– uređivanja sadržaja mrežne stranice Ureda i mrežne stranice e-Savjetovanja

– administrativni poslovi za potrebe rada Ureda i pravodobne objave zakona, drugih propisa i akata u »Narodnim novinama«, službenom listu Republike Hrvatske.

III. UNUTARNJE USTROJSTVO UREDA

Članak 3.

Za učinkovito obavljanje poslova iz djelokruga Ureda propisanog Zakonom o Vladi Republike Hrvatske, Zakonom o instrumentima politike boljih propisa, Poslovnikom Vlade Republike Hrvatske i ovom Uredbom, ustrojavaju se sljedeće unutarnje ustrojstvene jedinice:

– Jedinica za zakonodavne poslove za gospodarstvo

– Jedinica za zakonodavne poslove za sektorske politike

– Jedinica za zakonodavne poslove za unutarnju i vanjsku politiku

– Jedinica za zakonodavne poslove za društvene djelatnosti

– Jedinica za provedbu instrumenata politike boljih propisa

– Jedinica za objavu propisa u »Narodnim novinama«, službenom listu Republike Hrvatske i druge zakonodavne i opće poslove.

Članak 4.

U Jedinici za zakonodavne poslove za gospodarstvo obavljaju se pravno-instruktivni, analitički, savjetodavni i drugi pravni poslovi u okviru djelokruga Ureda u području: razvoja i unaprjeđenja konkurentnosti hrvatskog gospodarstva, poticanja investicija, instrumenata i mjera gospodarske politike, industrijske politike, politike inovacija i novih tehnologija, prerađivačke, drvoprerađivačke i prehrambene industrije, upravljanja jamstvenim fondom za unaprjeđenje industrije, poticanja stvaralaštva u industriji i trgovini, djelatnosti trgovine i usluga uključujući tehničko zakonodavstvo i infrastrukturu kvalitete, tržišnog natjecanja, malog i srednjeg poduzetništva, obrtništva, zadrugarstva, poticanja ulaganja i izvoza, osnivanja i poslovanja slobodnih i poduzetničkih zona, zaštite potrošača, strateških robnih zaliha, sustava javne nabave, javno-privatnog partnerstva, brodogradnje, rudarstva, energetike i to: električne energije, toplinske energije, nafte, naftnih derivata, prirodnog plina, nuklearne energetike, obnovljivih izvora energije, istraživanja i eksploatacije ugljikovodika i geotermalnih voda, energetske učinkovitosti, obnovljivih izvora energije i kogeneracije; pomorskog dobra i utvrđivanja granica pomorskog dobra i koncesija na pomorskom dobru; prostornog uređenja, graditeljstva i stanovanja; upravljanja, raspolaganja, stjecanja i prodaje državne imovine; zaštite okoliša i prirode, ostvarivanja uvjeta za održivi razvitak, gospodarenja otpadom, zaštite zraka, tla, voda, mora, biljnog i životinjskog svijeta, vodnoga gospodarstva, pružanja vodnih usluga i financiranja vodnoga gospodarstva; monetarnog sustava, sustava kreditnih institucija i osiguranja depozita, sustava osiguranja, sustava tržišta kapitala, investicijskih fondova i zaštite ulaganja, platnog sustava i sustava nadzora financijskih institucija, poreznog sustava i porezne politike, priređivanja igara na sreću i nagradnih igara, carinskog sustava i carinske politike, trošarina i drugih javnih prihoda, državnih potpora, sustava koncesija, financiranja javnih potreba, državnog proračuna i izvanproračunskih fondova kao i njihovog izvršavanja, raspolaganja dionicama ili poslovnim udjelima pravnih osoba od posebnog interesa za Republiku Hrvatsku, izvršavanja vlasničkih ovlasti u ime Republike Hrvatske te drugih imovinskopravnih poslova, šteta nastalih zbog djelovanja elementarnih nepogoda, sudjelovanja Republike Hrvatske u trgovinskim, financijskim i drugim multilateralnim međunarodnim gospodarskim tijelima i organizacijama te u drugim područjima gospodarstva i financija; poslova sklapanja i izvršavanja međunarodnih ugovora iz navedenih područja kao i poslovi izrade i provedbe programa stručnog usavršavanja za izradu propisa u područjima iz nadležnosti ove Jedinice te sudjelovanje u pripremi i provedbi projekata financiranih iz fondova Europske unije i projekata drugih međunarodnih organizacija, sukladno djelokrugu Ureda.

Članak 5.

U Jedinici za zakonodavne poslove za sektorske politike obavljaju se pravno-instruktivni, analitički, savjetodavni i drugi pravni poslovi u okviru djelokruga Ureda u području: unutarnjeg i međunarodnog pomorskog, nautičkog, cestovnog, željezničkog, kombiniranog i zračnog prometa, žičara te prometa na unutarnjim vodama, morskih luka te zaštite mora od onečišćenja s brodova, elektroničkih komunikacija (telekomunikacija i radijske komunikacije) i poštanskih usluga, infrastrukture u navedenim područjima; poljoprivrede, ribarstva, šumarstva, ruralnog razvoja, gospodarenja i raspolaganja poljoprivrednim zemljištem u vlasništvu države, poljoprivredne politike, organizacije tržišta poljoprivrednih proizvoda, tržišnih i strukturnih potpora u poljoprivredi, prehrambene i duhanske industrije i veterinarstva; turizma i sustava turističkih zajednica, ugostiteljstva; stvaranje uvjeta za obnovu i održivi razvoj te stambeno zbrinjavanje na potpomognutim područjima Republike Hrvatske; planiranja i provođenja regionalne razvojne politike, upravljanja i financiranja regionalnoga razvoja, održivog razvoja Jadranskog mora, otoka i priobalja, pripreme prioriteta i višegodišnjih i godišnjih strateških i operativnih dokumenata za korištenje sredstava fondova Europske unije te u drugim područjima sektorskih politika; poslova sklapanja i izvršavanja međunarodnih ugovora iz navedenih područja kao i poslovi izrade i provedbe programa stručnog usavršavanja za izradu propisa u područjima iz nadležnosti ove Jedinice te sudjelovanje u pripremi i provedbi projekata financiranih iz fondova Europske unije i projekata drugih međunarodnih organizacija, sukladno djelokrugu Ureda.

Članak 6.

U Jedinici za zakonodavne poslove za unutarnju i vanjsku politiku obavljaju se pravno-instruktivni, analitički, savjetodavni i drugi pravni poslovi u okviru djelokruga Ureda u području: građanskog, kaznenog, prekršajnog, trgovačkog te upravnog prava, političkog sustava, sustava i ustrojstva državne uprave te lokalne i područne (regionalne) samouprave, radnopravnog položaja zaposlenih u državnoj upravi te lokalnoj, područnoj (regionalnoj) samoupravi, statusnih pitanja državnih dužnosnika, izbornog sustava, osobnih stanja građana, državne informacijske infrastrukture, pomilovanja, međunarodne pravne pomoći, prava vlasništva, izvlaštenja, sukcesije; razvoja digitalnog društva; policijskih poslova, kretanja i boravka stranaca te njihova prihvata, državljanstva, putnih isprava, izdavanja osobnih iskaznica, prebivališta i boravišta građana; sustava civilne zaštite, protuminskog djelovanja, zaštite od požara, eksplozivnih tvari i proizvodnje i prometa oružja; sustava domovinske sigurnosti, obrambenog sustava Republike Hrvatske, međunarodne vojne suradnje i suradnje s međunarodnim obrambenim organizacijama; sigurnosno-obavještajnog sustava; pravnog položaja, statusa i drugih pitanja hrvatskih branitelja iz Domovinskog rata i članova njihovih obitelji, zaštite civilnih žrtava iz Domovinskog rata, zaštite sudionika Drugog svjetskog rata; odnosa Republike Hrvatske s drugim državama i subjektima međunarodnog prava, pripreme i izvršavanja preuzetih međunarodnih obveza Republike Hrvatske te u drugim područjima unutarnje i vanjske politike; poslova sklapanja i izvršavanja međunarodnih ugovora iz navedenih područja kao i poslovi izrade i provedbe programa stručnog usavršavanja za izradu propisa u područjima iz nadležnosti ove Jedinice te sudjelovanje u pripremi i provedbi projekata financiranih iz fondova Europske unije i projekata drugih međunarodnih organizacija, sukladno djelokrugu Ureda.

Članak 7.

U Jedinici za zakonodavne poslove za društvene djelatnosti obavljaju se pravno-instruktivni, analitički, savjetodavni i drugi pravni poslovi u okviru djelokruga Ureda u području: politike zapošljavanja, uređivanja radnih odnosa, tržišta rada, radnopravnog statusa hrvatskih državljana zaposlenih u inozemstvu i radnopravnog statusa stranih državljana zaposlenih u Republici Hrvatskoj; socijalnog partnerstva i odnosa sa sindikatima i udrugama poslodavaca, kolektivnog pregovaranja i javnih službi; sustava zaštite na radu; sustava i politike mirovinskoga osiguranja; sustava predškolskoga odgoja, osnovnoškolskog i srednjoškolskog obrazovanja; razvitka školstva; učeničkog standarda, nacionalnog kurikuluma i udžbenika; sustava visokog obrazovanja, znanstvene i tehnologijske djelatnosti, studentskog standarda; provedbe Hrvatskoga kvalifikacijskog okvira, poticanja cjeloživotnog učenja i visokoga obrazovanja odraslih; sporta; demografije i mladih, kulture, kulturnog i umjetničkog stvaralaštva, kulturnog života i kulturnih djelatnosti, javnog informiranja; sustava zdravstvene zaštite i zdravstvenog osiguranja; neionizirajućih zračenja, zaštite od buke, zdravstvene ispravnosti, kakvoće i higijene hrane, vode za ljudsku potrošnju, genetski modificiranih organizama, lijekova i medicinskih proizvoda, proizvodnje, prometa i potrošnje droga, psihotropnih tvari i prekursora; sustava socijalne skrbi, obiteljskih odnosa, osoba s invaliditetom i starijih osoba te drugih socijalno osjetljivih skupina stanovništva te u drugim područjima društvenih djelatnosti te u području zaštite ljudskih prava; poslova sklapanja i izvršavanja međunarodnih ugovora iz navedenih područja kao i poslovi izrade i provedbe programa stručnog usavršavanja za izradu propisa u područjima iz nadležnosti ove Jedinice te sudjelovanje u pripremi i provedbi projekata financiranih iz fondova Europske unije i projekata drugih međunarodnih organizacija, sukladno djelokrugu Ureda.

Članak 8.

U Jedinici za provedbu instrumenata politike boljih propisa obavljaju se poslovi pripreme i predlaganja donošenja zakona, drugih propisa i akata o instrumentima politike boljih propisa; poslovi koordinacije provedbe politike boljih propisa s tijelima državne uprave, nadzora provedbe Zakona o instrumentima politike boljih propisa te drugih propisa i akata u području politike boljih propisa, poslovi izrade stručnih mišljenja o primjeni instrumenata politike boljih propisa, poslovi osiguravanja ujednačene kvalitete akata tijela državne uprave u području instrumenata politike boljih propisa, analiza obrazaca zakonodavnih aktivnosti, obrazaca procjene učinaka te obrazaca vrednovanja propisa, poslovi koordinacije postupka izrade i izrada Plana zakonodavnih aktivnosti Vlade, poslovi nadzora i praćenja provedbe Plana zakonodavnih aktivnosti Vlade, poslovi vođenja Popisa zakona izvan Plana zakonodavnih aktivnosti Vlade i objave na mrežnim stranicama Ureda, poslovi redovnog izvještavanja Vlade o provedbi Plana zakonodavnih aktivnosti, poslovi izrade godišnjeg Izvješća o provedbi Plana zakonodavnih aktivnosti, poslovi provedbe postupka savjetovanja s javnošću, poslovi koordinacije postupka objave akata tijela državne uprave radi provedbe savjetovanja s javnošću, poslovi stručnog nadzora savjetovanja s javnošću u postupku pripreme i izrade nacrta prijedloga zakona i drugih propisa do njihova usvajanja odnosno donošenja u skladu s Poslovnikom Vlade, poslovi razvoja i unaprjeđenja sadržaja središnjeg državnog internetskog portala za savjetovanje s javnošću (e-Savjetovanja) u suradnji s tijelom državne uprave nadležnim za razvoj digitalnog društva, poslovi koordinacije izrade i izrada Godišnjeg izvješća o provedbi savjetovanja s javnošću u postupcima donošenja zakona, drugih propisa i akata; poslovi uređivanja sadržaja mrežne stranice Ureda i mrežne stranice e-Savjetovanja; poslovi pripreme i provedbe projekata financiranih iz fondova Europske unije i projekata drugih međunarodnih organizacija vezano uz djelokrug Ureda; poslovi uspostave, provedbe i razvoja međunarodne suradnje s tijelima Europske unije, drugim međunarodnim tijelima i srodnim institucijama te sudjelovanja u njihovom radu, sukladno djelokrugu Ureda, kao i poslovi izrade i provedbe programa stručnog usavršavanja u područjima iz nadležnosti ove Jedinice te sudjelovanje u pripremi i provedbi projekata financiranih iz fondova Europske unije i projekata drugih međunarodnih organizacija, sukladno djelokrugu Ureda.

Članak 9.

U Jedinici za objavu propisa u »Narodnim novinama«, službenom listu Republike Hrvatske i druge zakonodavne i opće poslove obavljaju se poslovi pripreme za pravodobnu objavu zakona, drugih propisa i akata u »Narodnim novinama«, službenom listu Republike Hrvatske, poslovi komunikacije s ovlaštenim donositeljima zakona, drugih propisa i akata, Uredom Predsjednika Republike Hrvatske u vezi s pitanjima objave akata iz nadležnosti Predsjednika Republike Hrvatske te s izvršnim urednikom Narodnih novina d.d., poslovi pripreme i izrade ispravaka tiskarskih pogrešaka te objave ispravaka zakona, drugih propisa i akata; administrativni poslovi za potrebe rada Ureda i pravodobne objave zakona, drugih propisa i akata u »Narodnim novinama«, službenom listu Republike Hrvatske; pravno-instruktivni, analitički, savjetodavni i drugi pravni poslovi iz djelokruga Ureda u području nadležnosti ureda i drugih stručnih službi Vlade Republike Hrvatske te u području nadležnosti državnih upravnih organizacija i to područja: središnje javne nabave, položaja Hrvata izvan Republike Hrvatske, vatrogastva, državnih inspekcija, geodetske uprave, hidrometeorologije, intelektualnog vlasništva, mjeriteljstva, normizacije, statistike; poslovi pripreme i predlaganja akata strateškog planiranja iz djelokruga Ureda; izrada Godišnjeg plana rada Ureda te Izvješća o izvršenju Godišnjeg plana rada Ureda; poslovi pripreme, izrade, praćenja provedbe i izvješćivanja u dijelu strateškog plana Vlade koji se odnosi na poboljšanje kvalitete i procesa donošenja akata Vlade; poslovi izrade internih akata u području unutarnjih kontrola radi unaprjeđenja poslovnih ciljeva Ureda te praćenje, analiziranje i izvješćivanje o rizicima; poslovi pripreme analitičkih podloga vezano za financijsko-materijalno poslovanje Ureda za pripremu izvješća i izradu državnog proračuna Republike Hrvatske kao i poslovi izrade i provedbe programa stručnog usavršavanja u područjima iz nadležnosti ove Jedinice te sudjelovanje u pripremi i provedbi projekata financiranih iz fondova Europske unije i projekata drugih međunarodnih organizacija, sukladno djelokrugu Ureda.

IV. NAČIN UPRAVLJANJA RADOM UREDA

Članak 10.

(1) Radom Ureda upravlja ravnatelj Ureda, rukovodeći državni službenik, kojeg imenuje i razrješuje Vlada, na prijedlog predsjednika Vlade, u skladu sa zakonom kojim se uređuju službenički odnosi.

(2) Ravnatelj Ureda za svoj rad odgovoran je predsjedniku Vlade i Vladi.

(3) Ravnatelj Ureda, sukladno Poslovniku Vlade, sudjeluje u radu sjednice Vlade.

(4) Ravnatelj Ureda glavni je urednik »Narodnih novina«, službenog lista Republike Hrvatske.

(5) Ravnatelj Ureda ima prava i dužnosti čelnika tijela državne uprave u odnosu na državne službenike zaposlene u Uredu.

(6) Ravnatelj Ureda donosi Godišnji plan rada Ureda najkasnije do kraja tekuće godine za iduću godinu.

Članak 11.

(1) Ravnatelj Ureda ima zamjenike i pomoćnike koji za svoj rad odgovaraju ravnatelju Ureda.

(2) Zamjenik ravnatelja obavlja najsloženije pravno-instruktivne, analitičke, savjetodavne i druge pravne poslove iz djelokruga Ureda po nalogu ravnatelja Ureda i zamjenjuje ravnatelja Ureda u slučaju njegove odsutnosti ili spriječenosti.

(3) Pomoćnik ravnatelja upravlja radom jedinice za koju je zadužen, obavlja složene pravno-instruktivne, analitičke, savjetodavne i druge pravne poslove iz djelokruga jedinice te obavlja druge poslove po nalogu ravnatelja Ureda.

V. POTREBAN BROJ DRŽAVNIH SLUŽBENIKA

Članak 12.

(1) Pravilnikom o unutarnjem redu Ureda utvrđuju se radna mjesta u Uredu, potreban broj državnih službenika na svakom radnom mjestu i uvjeti za raspored, potrebne kompetencije te druga pitanja od značaja za organizaciju i način rada Ureda.

(2) Pravilnik iz stavka 1. ovoga članka donosi ravnatelj Ureda, uz prethodno pribavljenu suglasnost tijela državne uprave nadležnog za službeničke odnose.

Članak 13.

Okvirni broj državnih službenika potrebnih za obavljanje poslova iz djelokruga Ureda, određuje se u tablici koja je sastavni dio ove Uredbe.

VI. RADNO VRIJEME

Članak 14.

Ravnatelj Ureda može iznimno, ovisno o potrebama službe, za pojedine unutarnje ustrojstvene jedinice i za pojedine službenike, odrediti drukčiji raspored tjednog radnog vremena nego što je to propisano uredbom kojom se uređuju opća pravila za unutarnje ustrojstvo tijela državne uprave.

VII. PRIJELAZNE I ZAVRŠNE ODREDBE

Članak 15.

Ravnatelj Ureda donijet će Pravilnik o unutarnjem redu Ureda iz članka 12. ove Uredbe u roku od 30 dana od dana stupanja na snagu ove Uredbe.

Članak 16.

Ravnatelj Ureda donijet će rješenja o rasporedu na radna mjesta u roku od 30 dana od dana stupanja na snagu Pravilnika o unutarnjem redu Ureda iz članka 12. ove Uredbe.

Članak 17.

Danom stupanja na snagu ove Uredbe prestaje važiti Uredba o Uredu za zakonodavstvo (»Narodne novine«, broj 63/19.).

Članak 18.

Ova Uredba stupa na snagu prvoga dana od dana objave u »Narodnim novinama«.

Klasa: 022-03/24-03/91
 Urbroj: 50301-04-25-25-2
 Zagreb, 16. siječnja 2025.

Predsjednik
 mr. sc. Andrej Plenković, v. r.

OKVIRNI BROJ DRŽAVNIH SLUŽBENIKA U UREDU ZA ZAKONODAVSTVO

|  |  |  |
| --- | --- | --- |
| Red. broj |  | Planirani/ sistematizirani broj službenika |
| 1. | ravnatelj Ureda za zakonodavstvo | 1 |
| 2. | zamjenik ravnatelja Ureda za zakonodavstvo | 2 |
| 3. | administrativni tajnik čelnika tijela | 1 |
| 4. | Jedinica za zakonodavne poslove za gospodarstvo | 4 |
| 5. | Jedinica za zakonodavne poslove za sektorske politike | 4 |
| 6. | Jedinica za zakonodavne poslove za unutarnju i vanjsku politiku | 4 |
| 7. | Jedinica za zakonodavne poslove za društvene djelatnosti | 3 |
| 8. | Jedinica za provedbu instrumenata politike boljih propisa | 4 |
| 9. | Jedinica za objavu propisa u »Narodnim novinama«, službenom listu Republike Hrvatske i druge zakonodavne i opće poslove | 4 |
|  | SVEUKUPNO | 27 |